
              PARLAMENTUL  ROMÂNIEI
                 CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 8 februarie 2011
           Nr.    PL-x 454 /2009


                                                                              RAPORT 
asupra  proiectului de Lege pentru completarea art.9 din Legea nr. 112/1995 pentru reglementarea situaţiei juridice a unor imobile cu destinaţie de locuinţe, trecute în proprietatea statului 


 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru completarea art.9 din Legea nr. 112/1995 pentru reglementarea situaţiei juridice a unor imobile cu destinaţie de locuinţe, trecute în proprietatea statului, trimis cu adresa nr. PL-x 454 din 28 septembrie 2009 şi  înregistrat cu nr. 31/866 din 28 septembrie 2009.

Senatul, în calitate de primă Cameră sesizată, a adoptat proiectul de lege în şedinţa din 23 septembrie 2009.


Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 

Proiectul de lege are ca obiect de reglementare  completarea art.9 din Legea nr. 112/1995 pentru reglementarea situaţiei juridice a unor imobile cu destinaţie de locuinţe trecute în proprietatea statului, vizând extinderea dreptului de cumpărare   asupra tuturor celor care au dobândit calitatea de chiriaşi cu cel puţin 3 ani anterior datei cererii, asigurându-se astfel, egalitatea de tratament între chiriaşi.


Consiliul Legislativ,  prin avizul nr.402 din 27 aprilie 2009, a avizat favorabil proiectul de lege, cu observaţii şi propuneri.
           Guvernul României, prin punctul de vedere transmis cu adresa nr.1328 din 25 mai 2009, nu susţine adoptarea  iniţiativei  legislative în forma prezentată de iniţiatori. 


 Guvernul României a transmis un nou punct de vedere cu adresa nr. 192/DRP din 11 ianuarie 2011, înregistrat cu nr. 3177 din 17 decembrie 2010 prin care nu susţine adoptarea proiectului de lege.

 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege, expunerea de motive, avizul Consiliului Legislativ şi punctele de vedere ale Guvernului, în şedinţa din 8 februarie 2011. 
                La lucrările Comisiei a fost prezentă, în calitate de invitat, din partea Ministerului Justiţiei, doamna Lidia Barac– secretar de stat.
              La dezbateri au fost prezenţi  18 deputaţi, din totalul de 26 membri ai Comisiei juridice, de disciplină şi imunităţi. 


    Ca urmare a discuţiilor din Comisie s-a constatat că trebuie făcută o diferenţiere între momentul dobândirii calităţii de chiriaş şi momentul în care chiriaşii optează pentru cumpărarea în care chiriaşii optează pentru cumpărarea imobilului. Astfel, Legea nr. 112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, a dat posibilitatea tuturor chiriaşilor, titulari ai unor contracte de închiriere a apartamentelor în care locuiesc, de a opta între a cumpăra aceste apartamente sau de a rămâne în continuare chiriaşi. Ceea ce contează este existenţă calităţii de chiriaş la momentul apariţiei legii, respectiv decembrie 1995, astfel că raportarea dobândirii calităţii de chiriaş la cel puţin 3 ani anterior datei cererii de cumpărare, astfel cum se propune, nu poate fi acceptată.
     Faţă de cele arătate, în urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, respingerea  proiectului de Lege pentru completarea art.9 din Legea nr. 112/1995 pentru reglementarea situaţiei juridice a unor imobile cu destinaţie de locuinţe, trecute în proprietatea statului.
                 În raport cu obiectul şi conţinutul reglementării, proiectul de lege face parte din categoria legilor organice.
                             PREŞEDINTE,                                 SECRETAR,
                               Daniel BUDA                         Gabriel ANDRONACHE
Consilier Paul Şerban

